Επίσκοπος Αλμωπίας Στέφανος

Ο Επίσκοπος Αλμωπίας Στέφανος (κατά κόσμον Αριστείδης Δέβρελης, Γιαννιτσά, 1972) είναι Έλληνας κληρικός και θεολόγος, βοηθός επίσκοπος της Ιεράς Μητροπόλεως Εδέσσης, Πέλλης και Αλμωπίας.

Βιογραφικά στοιχεία
Ο κατά κόσμον Αριστείδης Δέβρελης του Αναστασίου και της Ευσεβείας κατάγεται από την Νέα Πέλλα Πέλλας και γεννήθηκε στα Γιαννιτσά το έτος 1972. Έλαβε απολυτήριο από το Εκκλησιαστικό Λύκειο Νέας Καρβάλης. Είναι απόφοιτος της Ανωτάτης Εκκλησιαστικής Ακαδημίας Θεσσαλονίκης και έχει παρακολουθήσει όλα τα επιμορφωτικά σεμινάρια που έχουν πραγματοποιηθεί στην Ιερά Μητρόπολη. 

Το έτος 1996 εκάρη μοναχός και στις 27 Δεκεμβρίου 1996 του ιδίου έτους χειροτονήθηκε διάκονος υπό του Μητροπολίτου Εδέσσης, Πέλλης και Αλμωπίας Χρυσοστόμου. Στις 27 Δεκεμβρίου 1998 χειροτονήθηκε πρεσβύτερος και έλαβε το οφφίκιο του αρχιμανδρίτη από τον ίδιο μητροπολίτη. Το 2000 διορίσθηκε προϊστάμενος του Ιερού Ναού Αγίων Νικάνδρου και Ιωαννικίου Αριδαίας και αρχιερατικός επίτροπος Αλμωπίας, όπου ανέπτυξε πλούσιο ποιμαντικό και κοινωνικό έργο. 

Το 2002 διορίσθηκε Πρωτοσύγκελλος υπό του Μητροπολίτη Εδέσσης, Πέλλης και Αλμωπίας Ιωήλ και χειροθετήθηκε πνευματικός-εξομολόγος. Το 2005 έλαβε το οφφίκιο του Αρχιμανδρίτου του Οικουμενικού Θρόνου. 

Στις 4 Οκτωβρίου 2024 εξελέγη τιτουλάριος Επίσκοπος Αλμωπίας, βοηθός της Ιεράς Μητροπόλεως Εδέσσης, Πέλλης και Αλμωπίας, παραμένοντας Πρωτοσύγκελλος αυτής μέχρι το 2025, οπότε και αντικαταστάθηκε στην Πρωτοσυγκελλία από τον Αρχιμανδρίτη Μάξιμο Χατζή. Χειροτονήθηκε στον βαθμό του επισκόπου στις 15 Οκτωβρίου 2024 στον Καθεδρικό Ναό Αγίας Σκέπης Εδέσσης.

 Παραπομπές 

Κατηγορία:Επίσκοποι του Οικουμενικού Πατριαρχείου
Κατηγορία:Επίσκοποι της Εκκλησίας της Ελλάδος